SZIGETSZENTMIKLÓSI TANKERÜLETI KÖZPONT

**Szigetszentmiklósi Tankerületi Központ**

**7/2020. (IX. 21.) szabályzata**

**A Szigetszentmiklósi Tankerületi Központ térítési díj és tandíj szabályzata**

Készítette: dr. Gyürki-Thomann Anikó osztályvezető

Szigetszentmiklós, 2020. szeptember ……

|  |  |
| --- | --- |
|  | **......................................**  **dr. Pálos Annamária**  **tankerületi igazgató**  **Szigetszentmiklósi Tankerületi Központ** |

A Szigetszentmiklósi Tankerületi Központ jelen Szabályzatát az állami köznevelési közfeladat ellátásában fenntartóként részt vevő szervekről, valamint a Klebelsberg Központról szóló 134/2016. (VI. 10.) Korm. rendelet 5. § (2) bekezdés 9. pontjában biztosított középirányítói hatáskörömben eljárva, a Klebelsberg Központ Szervezeti és Működési Szabályzatáról szóló 61/2016. (XII. 29.) EMMI utasítás 40. §-a alapján jóváhagyom:

Budapest, 2020. szeptember „…….”

|  |  |
| --- | --- |
|  | **....................................**  **Hajnal Gabriella**  **elnök**  **Klebelsberg Központ** |

Tartalomjegyzék

[I. Fejezet 3](#_Toc33730910)

[Általános rendelkezések 3](#_Toc33730911)

[1. A szabályzat hatálya 3](#_Toc33730912)

[2. Értelmező rendelkezések 3](#_Toc33730913)

[II. Fejezet 4](#_Toc33730914)

[A térítési díj és a tandíj 4](#_Toc33730915)

[3. A térítési díj ellenében igénybe vehető szolgáltatások 4](#_Toc33730916)

[4. A tandíj ellenében igénybe vehető szolgáltatások 4](#_Toc33730917)

[5. A térítési díj és a tandíj alapja 5](#_Toc33730918)

[6. A térítési díj mértéke 5](#_Toc33730919)

[7. A tandíj mértéke 6](#_Toc33730920)

[8. A térítési díj és tandíjkedvezmény, -mentesség 7](#_Toc33730921)

[III. fejezet 9](#_Toc33730922)

[Eljárási szabályok 9](#_Toc33730923)

[IV. fejezet 10](#_Toc33730924)

[Záró hatályba léptető és átmeneti rendelkezések 10](#_Toc33730925)

[1. melléklet az 1/2020. (III. 15.) szabályzathoz 11](#_Toc33730926)

[Szakmai feladatokra jutó folyó kiadások egy tanulóra jutó hányada, térítési díjalap 11](#_Toc33730927)

A nemzeti köznevelésről szóló 2011. évi CXC. törvény (a továbbiakban: Nkt.), a nemzeti köznevelésről szóló törvény végrehajtásáról szóló 229/2012. (VIII. 28.) Korm. rendelet (a továbbiakban: Korm. rendelet) rendelkezései, valamint a Klebelsberg Központ Elnökének a tankerületi központ által fenntartott köznevelési intézményekben kérhető térítési díj és tandíj megállapításának szabályaival kapcsolatos 1/2018. (V. 10.) számú Középirányítói Körlevél 3. pontjában foglalt felhatalmazás alapján a Szigetszentmiklósi Tankerületi Központ Szervezeti és Működési Szabályzatának 5. § (2) bekezdés f) pontjában biztosított jogkörömben eljárva a Tankerületi Központ által fenntartott köznevelési intézményekben kérhető térítési díj és tandíj megállapításával, fizetésének módjával, a tanulmányi eredményre és a szociális helyzetre tekintettel adható kedvezmények körével, mentességek feltételeivel kapcsolatos rendelkezéseket az alábbiak szerint szabályozom.

## I. Fejezet

## Általános rendelkezések

### 1. A szabályzat hatálya

**1. §** (1) E Szabályzat hatálya kiterjed a Szigetszentmiklósi Tankerületi Központ (a továbbiakban: Tankerületi Központ) fenntartásában működő valamennyi köznevelési intézményre (a továbbiakban: intézmény), valamint a köznevelési intézménnyel tanulói, vendégtanulói jogviszonyban álló személyekre, valamint – e szabályzat rendelkezése alapján – a köznevelési intézménnyel tanulói jogviszonyban nem álló, de az intézmény szolgáltatását igénybe vevő személyekre.

(2) A Szabályzat tárgyi hatálya kiterjed valamennyi intézmény szolgáltatásaiért fizetendő – az 1. mellékletben megadott szempontok figyelembevétele alapján számított – térítési és tandíj megállapítására, valamint a tanulmányi eredményre és a szociális helyzetre tekintettel adható kedvezmények körére.

### 2. Értelmező rendelkezések

**2. §** (1) Jelen szabályzat alkalmazásában:

1. *üzemeltetési anyagok*: olyan vásárolt készletek, amelyeket az intézmény az oktatás, képzés során termék előállításához vagy szolgáltatás nyújtásához való felhasználás céljából, közvetített szolgáltatáshoz szerez be. Az oktatás, képzés tevékenységéhez közvetlenül felhasznált anyagok (pl.: nyomtatási, sokszorosítási feladatokkal összefüggő anyagok, irodai papír és nyomtatványok) mindazon anyagok beszerzése, amelyek nem számolhatók el szakmai anyag beszerzéseként;

2. *szakmai anyag*: az oktatás, képzés tevékenységét segítő anyagok, eszközök;

3. *szakmai alapfeladat*: az a pedagógiai tevékenység, amellyel összefüggésben a tanulót térítési díj, illetve tandíjfizetési kötelezettség terheli;

4. *díjalap:* a tanévkezdéskor a szakmai alapfeladatra számított folyó kiadások egy tanulóra jutó hányada;

5. *szolgáltatási kiadások*: az intézmény üzemeltetéséhez kapcsolódó szolgáltatások vételára (pl. közüzemi díjak, kommunikációs szolgáltatások);

6. *térítési díj*: tanulói díjfizetési kötelezettség, a szeptemberi tanévkezdéskor szakmai alapfeladatokra számított folyó kiadások alapján az egy tanulóra számított összeg alapján részleges hozzájárulás az oktatás, képzés költségeihez;

7. *tandíj*: költségtérítés, tanulói díjfizetési kötelezettség, a szeptemberi tanévkezdéskor szakmai alapfeladatokra számított folyó kiadások alapján az egy tanulóra számított összeg;

8. *vizsgadíj:* a vizsga megszervezésével, lebonyolításával kapcsolatban felmerülő, a feladatra elszámolható működési célú kiadások (folyó kiadás) egy vizsgázóra jutó hányada.

9. *közös igazgatású köznevelési intézmény:* A közös igazgatású köznevelési intézmény szervezeti és szakmai tekintetben önálló intézményegységek keretében különböző típusú nevelési-oktatási intézmények, továbbá egységes iskola, összetett iskola feladatait láthatja el. A közös igazgatású köznevelési intézményben és az általános művelődési központban a nevelő és oktató munkához kapcsolódó, nem köznevelési tevékenységet ellátó intézményegység is működhet. Nem köznevelési tevékenység:

*a)*az Szkt. szerinti szakmai oktatás, a felsőoktatás, a köz- és felsőoktatási kutatás, a közművelődés, a kultúra, a művészet, a könyvtár, a muzeális intézményi feladat, a sport,

*b)* minden olyan gyermekvédelmi, gyermekjóléti, szociális és egészségügyi ellátás, amely gyermekek, valamint tanköteles tanulók számára nyújtható.

## II. Fejezet

## A térítési díj és a tandíj

### 3. A térítési díj ellenében igénybe vehető szolgáltatások

**3. §** Térítési díjat köteles fizetni az a tanuló, aki a Korm. rendelet 33. § (1)-(3) bekezdésekben, valamint a 33/A. §-ban rögzített szolgáltatásokon kívüli egyéb, a köznevelési intézményekben igénybe vehető szolgáltatásokat vesz igénybe, úgymint:

a) alapfokú művészetoktatásban a heti hat tanórai foglalkozás a főtárgy gyakorlatának és elméletének elsajátításához, valamint tanévenkénti egy meghallgatás és egy művészi előadás, valamint e szolgáltatások körében az iskola létesítményeinek, felszereléseinek használata, továbbá az állami vizsga és a tanulmányok alatti vizsga,

b) nem tanköteles tanuló az általános vagy középiskolában, tanulmányi követelmények nem teljesítése miatt az évfolyam második alkalommal történő megismétlésekor a Korm. rendelet 33. § (1) bekezdés b) és c) pontjában meghatározott köznevelési feladatok,

c) független vizsga,

d) az érettségi bizonyítvány megszerzése vagy a tanulói jogviszony megszűnése után az érettségi vizsga, továbbá az adott vizsgatárgyból a tanulói jogviszony fennállása alatt az érettségi bizonyítvány megszerzése előtti sikertelen érettségi vizsga második vagy további javító- és pótló vizsga vagy

e) vendégtanulói jogviszonyt létesít, kivéve a közismereti képzés elsajátítására irányuló vagy a tartós gyógykezelés miatt létesített vendégtanulói jogviszonyt.

### 4. A tandíj ellenében igénybe vehető szolgáltatások

**4. §** Tandíj ellenében igénybe vehető szolgáltatások:

a) alapfokú művészetoktatásban a heti hat tanórát meghaladó tanórai foglalkozás, a tanulmányi követelmények nem teljesítése miatt az évfolyam második vagy további alkalommal megismétlése, továbbá minden tanórai foglalkozás annak, aki nem tanköteles, feltéve, hogy nem áll tanulói jogviszonyban a nappali rendszerű vagy nappali oktatás munkarendje szerinti oktatásban, valamint annak, aki a huszonkettedik életévét betöltötte,

b) a nevelési-oktatási intézményben a pedagógiai programhoz nem kapcsolódó nevelés és oktatás, valamint az ezzel összefüggő más szolgáltatás,

c) középfokú iskolában a tanulmányi követelmények nem teljesítése miatt az évfolyam harmadik és további alkalommal történő megismétlése.

### 5. A térítési díj és a tandíj alapja

**5. §** (1) Az intézményben a tanévre fizetendő térítési díj és a tandíj meghatározásának alapja az 1. mellékletben meghatározott díjalap (a továbbiakban: díjalap).

(2) A térítési díj és a tandíj mértékének meghatározásánál minden esetben kizárólag a szakmai alapfeladatra jutó folyó kiadások összege vehető figyelembe az 1. mellékletben leírtak szerint.

(3) A Tankerületi Központ legkésőbb minden év április 30-áig köteles meghatározni a következő tanévben alkalmazandó díjalapot, amiről írásban tájékoztatja az intézményeket

### 6. A térítési díj mértéke

**6. §** (1) Az alapfokú művészeti iskolában a 3. § a)pontjában meghatározott esetben térítési díjat kell fizetni, amelynek mértéke

a) a tanév első napján a 18. életévét be nem töltött tanuló esetében a díjalap zeneművészeti ágban:

aa) 5%-a 4,5 és 5,0 közötti tanulmányi átlag,

ab) 7%-a 4,0 és 4,4 közötti tanulmányi átlag,

ac) 9%-a 3,5 és 3,9 közötti tanulmányi átlag,

ad) 11%-a 3,0 és 3,4 közötti tanulmányi átlag,

ae) 15%-a 2,0 és 2,9 közötti tanulmányi átlag,

af) 20%-a elégtelen tanulmányi eredmény

esetén,

b) a tanév első napján a 18. életévét be nem töltött tanuló esetében a díjalap táncművészeti, képző- és iparművészeti, báb- és színművészeti ág, és szolfézs előképző esetén:

ba) 15%-a 4,5 és 5,0 közötti tanulmányi átlag,

bb) 16%-a 4,0 és 4,4 közötti tanulmányi átlag,

bc) 17%-a 3,5 és 3,9 közötti tanulmányi átlag,

bd) 18%-a 3,0 és 3,4 közötti tanulmányi átlag,

be) 19%-a 2,0 és 2,9 közötti tanulmányi átlag,

bf) 20%-a elégtelen tanulmányi eredmény

esetén,

c) a tanév első napján a 18. életévét betöltött, de a 22. életévét be nem töltött, nappali rendszerű vagy nappali oktatás munkarendje szerinti oktatásban tanulói jogviszonnyal rendelkező tanuló esetében a díjalap

ca) 15%-a 4,5 és 5,0 közötti tanulmányi átlag,

cb) 17%-a 4,0 és 4,4 közötti tanulmányi átlag,

cc) 19%-a 3,5 és 3,9 közötti tanulmányi átlag,

cd) 20%-a 3,0 és 3,4 közötti tanulmányi átlag,

ce) 30%-a 2,0 és 2,9 közötti tanulmányi átlag,

cf) 40%-a elégtelen tanulmányi eredmény

esetén.

(2) A 3. § b) pontban meghatározott köznevelési közfeladatokért a tanulónak térítési díjat kell fizetnie, amelynek mértéke a díjalap 20%-a.

(3) A 3. § c) pontjában meghatározott független vizsgáért térítési díjat kell fizetni, amelynek mértéke tantárgyanként a kötelező legkisebb munkabér (minimálbér) 3,75%-a.

(4) A 3. § d) pontja alapján vizsgázónak az érettségi vizsga esetén térítési díjat kell fizetnie, amelynek mértéke

a) középszintű érettségi vizsga esetén az adott évre érvényes kötelező legkisebb munkabér (minimálbér) 15%-ának,

b) emeltszintű érettségi vizsga esetén az adott évre érvényes kötelező legkisebb munkabér (minimálbér) 25%-ának

megfelelő, ezer forintra kerekített összeg.

(5) A 3. § e) pontja szerinti jogviszony létesítése esetén térítési díjat kell fizetni, amelynek mértéke a díjalap

a) 3%-a 4,6 és 5 közötti tanulmányi átlag,

b) 4%-a 4,1 és 4,5 közötti tanulmányi átlag,

c) 10%-a 3,6 és 4 közötti tanulmányi átlag,

d) 15%-a 3,1 és 3,5 közötti tanulmányi átlag,

e) 20%-a 2 és 3 közötti tanulmányi átlag,

f) 30%-a elégtelen tanulmányi eredmény

esetén.

(6) A szakgimnáziumok esetében a fenntartó határozza meg az iskolai rendszerben két ingyenes szakképesítés után szerezhető szakképesítésre vonatkozó fizetendő összeg mértékét.

(7) A Korm. rendelet 33. §-ában meg nem határozott egyéb foglalkozásokért térítési díjat kell fizetni, amelynek mértéke a díjalap

a) 15%-a 4,6 és 5 közötti tanulmányi átlag,

b) 16%-a 4,1 és 4,5 közötti tanulmányi átlag,

c) 17%-a 3,6 és 4 közötti tanulmányi átlag,

d) 18%-a 3,1 és 3,5 közötti tanulmányi átlag,

e) 19%-a 2 és 3 közötti tanulmányi átlag,

f) 20%-a elégtelen tanulmányi eredmény

esetén.

(8) Amennyiben a közös igazgatású köznevelési intézmény a szakképzési törvény szerinti szakmai oktatást is ellát, abban az esetben a szakképzésről szóló törvény végrehajtásáról szóló 12/2020. (II. 7.) Korm. rendelet vonatkozó részeit is szükséges a térítési és tandíj megállapításánál alkalmazni.

### 7. A tandíj mértéke

**7. §** (1) A tandíj mértéke – a kötelező feladatellátásban részt nem vevő, a külföldi nevelési-oktatási intézmény és a nemzetközi iskola kivételével – tanévenként nem haladhatja meg a tanévkezdéskor a szakmai feladatra számított folyó kiadások egy tanulóra jutó hányadát.

(2) A tandíj mértéke az e szabályzat a 4. § a) pontjában meghatározott esetben

a) heti hat tanórát meghaladó számú tanórai foglalkozás esetén a tanév első napján a 18. életévét be nem töltött tanuló esetében a díjalap

aa) 15%-a 4,5 és 5 közötti tanulmányi átlag,

ab) 20%-a 4,0 és 4,4 közötti tanulmányi átlag,

ac) 25%-a 3,5 és 3,9 közötti tanulmányi átlag,

ad) 30%-a 3,0 és 3,4 közötti tanulmányi átlag,

ae) 35%-a 2,0 és 2,9 közötti tanulmányi átlag,

af) 40%-a elégtelen tanulmányi eredmény

esetén.

b) a tanulmányi követelmények nem teljesítése miatt az évfolyam második, vagy további megismétlése esetén a díjalap 40%-a,

c) a tanulmányi követelmények nem teljesítése miatt az évfolyam második vagy további alkalommal történő megismétlése, továbbá minden tanórai foglalkozás annak, aki nem tanköteles, feltéve, hogy nem áll tanulói jogviszonyban a nappali rendszerű vagy nappali oktatás munkarendje szerinti oktatásban, valamint annak, aki a huszonkettedik életévét betöltötte, a díjalap

ca) 20%-a 4,5 és 5 közötti tanulmányi átlag,

cb) 25%-a 4,0 és 4,4 közötti tanulmányi átlag,

cc) 30%-a 3,5 és 3,9 közötti tanulmányi átlag,

cd) 35%-a 3,0 és 3,4 közötti tanulmányi átlag,

ce) 40%-a 2,0 és 2,9 közötti tanulmányi átlag,

cf) 50%-a elégtelen tanulmányi eredmény

esetén.

(2) A 4. § b) pontja alapján igénybe vett szolgáltatás esetében a tandíj mértéke a díjalap 100%-a.

(3) A 4. § c) pontja alapján középfokú iskolában a tanulmányi követelmények nem teljesítése miatt az évfolyam harmadik és további alkalommal történő megismétlése esetén a tandíjak mértéke

a) az évfolyam harmadik alkalommal történő megismétlése esetében a díjalap 50%-a,

b) az évfolyam további alkalommal történő megismétlése esetében a díjalap 100%-a.

### 8. A térítési díj és tandíjkedvezmény, -mentesség

**8. §** (1) A gyermeket, tanulót, a szociális helyzete alapján térítési díj-, illetve tandíjkedvezmény illeti meg. Ha a gyermek, a tanuló törvényes képviselője háztartásában az egy főre jutó nettó jövedelem a mindenkori legkisebb öregségi nyugdíj

a) 135%-át nem haladja meg, a fizetendő díj a 6-7. §-ban meghatározott díj l0%-a,

b) 135%-át meghaladja, de maximum 140%-a, a fizetendő díj a 6-7. §-ban meghatározott díj 20%-a,

c) 140%-át ,meghaladja, de maximum 150%-a, a fizetendő díj a 6-7. §-ban meghatározott díj 30%-a,

d) 150%-át meghaladja, de maximum 160%-a, a fizetendő díj a 6-7. §-ban meghatározott díj 40%-a,

e) 160%-át meghaladja, de maximum 170%-a, a fizetendő díj a 6-7. §-ban meghatározott díj 50%-a,

f) 170%-át meghaladja, de maximum 180%-a, a fizetendő díj a 6-7. §-ban meghatározott díj 60%-a,

g) 180%-át meghaladja, de maximum 190%-a, a fizetendő díj a 6-7. §-ban meghatározott díj 70%-a,

h) 190%-át meghaladja, de maximum 200%-a, a fizetendő díj a 6-7. §-ban meghatározott díj 80%-a,

i) 200%-át meghaladja, de maximum 210%-a, a fizetendő díj a 6-7. §-ban meghatározott díj 90%-a.

(2) Az (1) bekezdésben meghatározott díjkedvezményre való jogosultságot jövedelemigazolás bemutatással kell igazolni.

(3) Az (1) bekezdésben meghatározott díjkedvezmény iránti kérelmet tanévenként egy alkalommal kell benyújtani. A kérelmet a benyújtását követő 10 napon belül napon belül az intézmény vezetője bírálja el. A kérelem mellé be kell mutatni a jövedelemigazolásokat a beadást megelőző háromhavi nettó átlagjövedelemről és egyéb jövedelmekről.

(4) A díjkedvezmény iránti kérelmet a 2. melléklet szerinti formában, egy példányban az intézmény vezetőjéhez kell benyújtani, legkésőbb minden év szeptember 20. napjáig.

**9. §** (1) A gyermeket, tanulót térítési díj-, illetve tandíjmentesség illeti meg, amennyiben a gyermek, tanuló, hátrányos helyzetű, halmozottan hátrányos helyzetű, vagy sajátos nevelési igényű.

(2) A díjmentesség iránti kérelmet a 3. melléklet szerinti formában, egy példányban az intézmény vezetőjéhez kell benyújtani, legkésőbb minden év szeptember 20. napjáig. A kérelmet a benyújtását követő 10 napon belül az intézmény vezetője bírálja el.

9. A fizetési kötelezettségek nyilvántartása

**10. §** (1) Az intézményvezető köteles gondoskodni olyan nyilvántartás vezetéséről, amelyből megállapítható

1. az igénybevevő neve,
2. az igénybevevő lakóhelye,
3. az, hogy az igénybevevő térítési vagy tandíjfizetésre kötelezett,
4. az igénybevevő hányadik évfolyamra jár,
5. az igénybe vevőnek a tanulmányi átlaga,
6. a kedvezmény vagy mentesség nélküli térítési díj vagy tandíj összege,
7. a kedvezmény mértéke,
8. a kedvezmény vagy mentesség figyelembevételével előírt térítési díj, tandíj összege és
9. azt, hogy részletfizetési kedvezményt kapott-e az igénybevevő.

(2) A nyilvántartást az intézményvezető a pótbeiratkozást követő 15 napon belül, de legkésőbb október 5-éig a Tankerületi Központ rendelkezésére bocsájtja elektronikusan.

## III. fejezet

## Eljárási szabályok

**11. §** (1) Az alapfokú művészeti iskolában a tanulói jogviszony létesítésekor írásban nyilatkozni kell arról, hogy melyik művészeti ágra (főtárgy és kötelezően választandó tárgy) történik a beiratkozás, amelyben a legfeljebb heti háromszáz perc tanórai foglalkozást biztosítja az intézmény.

(2) Ha a tanuló több alapfokú művészeti iskolával létesít tanulói jogviszonyt, a tanulónak, illetve kiskorú tanuló esetén a törvényes képviselőnek a beiratkozáskor, vagy amennyiben az alapfokú művészeti iskola tanév elején a tanulói jogviszony fenntartásáról írásbeli nyilatkozatot kér a törvényes képviselőtől, akkor ebben nyilatkozik, hogy a tanuló melyik iskolában vesz részt térítési díjfizetési kötelezettség mellett a képzésben.

(3) Az alapfokú művészeti iskola a nyilatkozatok megtételéhez formanyomtatványt biztosít.

(4) A szöveges értékelésben részesülő előképzős tanuló a 6. § (1) bekezdés b) pont ba) alpontjában meghatározott díjtétel fizetésére kötelezett.

(5) Vendégtanulói jogviszonnyal rendelkező tanuló a vele jogviszonyban álló iskolában fizeti meg a megállapított térítési díjat, a fogadó iskolában nem kell térítési díjat fizetnie.

(6) A térítési- és tandíj megállapítása a teljes tanévre történik, melynek mértékét nem befolyásolja az adott tanév első félévének tanulmányi eredménye.

**12. §** (1) A tanulmányi átlag megállapításánál az összes tanult tantárgy tanév végi eredményét, az alapfokú művészeti iskolában a főtárgy, a kötelező és a választott tárgy tanulmányi eredményét kell figyelembe venni.

(2) Tanév végi eredmény hiányában az előző tanév eredményét kell figyelembe venni.

(3) A tanulmányi átlagot a számtani átlag kiszámításával kell meghatározni és a kerekítés szabályai szerint egy tizedes jegyre kell kerekíteni.

(4) Elégtelen a tanulmányi eredmény, ha a tanuló évfolyamismétlésre kötelezett.

**13. §** (1) A térítési díj és a tandíj mértékének kiszámításánál az általános kerekítési szabályok alkalmazásával száz forinttal osztható díjat kell meghatározni.

(2) A térítési díj és a tandíj mértéke a fizetésre kötelezett tanulmányainak első tanévében az intézmény, az életkor és a jogviszony alapján meghatározott legalacsonyabb díjtétel.

**14. §** (1) A térítési díj, tandíj mértékéről a felvételről, pótfelvételről szóló értesítőben, azt követően a következő évi változásáról minden tanév május 31. napjáig a szülőket és a tanulókat tájékoztatni kell.

(2) Az intézmény vezetője a fizetendő díjról a helyi sajátosságok figyelembevételével személyes vagy postai kézbesítés útján, elektronikus levélben, az intézmény honlapján vagy a KRÉTA tanügyi felületen értesíti a törvényes képviselőt, illetve a nagykorú tanulót. Az értesítés tartalmazza a fizetendő díj jogalapját, összegét, a fizetés módját határidejét, a fizetés elmulasztásának jogkövetkezményeit és a jogorvoslati lehetőséget.

(3) A térítési díj és tandíj megfizetése történhet (fizetés módja)

a) készpénz átutalási megbízással,

b) banki átutalással vagy

c) ha a köznevelési intézmény pénzkezelő helynek minősül, akkor az intézményben történő készpénz befizetéssel.

(4) A készpénz átutalási megbízással vagy banki átutalással történő befizetésről a Tankerületi Központ számlát állít ki, aminek a kézbesítéséről az intézmény gondoskodik. Az intézményben befizetett térítési díjról és tandíjról az intézmény nyugtát állít ki.

(5) A térítési díj, illetve a tandíj befizetésének elmaradásáról a Tankerületi Központ a fizetési határidő leteltét követő 15 napon belül értesíti az intézményvezetőt. Az intézmény vezetője írásban, határidő kitűzésével felhívja a törvényes képviselőt, illetve a nagykorú tanulót a fizetési kötelezettség teljesítésére, egyúttal figyelmezteti a jogkövetkezményekre.

(6) A térítési díj és a tandíj befizetésének végső határideje:

a) a tanítási év első félévre vonatkozóan október 15-e,

b) a tanítási év második félévre vonatkozóan március 15-e.

(7) Az intézményvezető a térítési díj, tandíj megfizetésére legfeljebb négy hónapra részletfizetést engedélyezhet oly módon, hogy a részletek megfizetése a tárgyhó 10. napjáig esedékesek, és legkésőbb a félév utolsó napját megelőző nyolcadik napjáig kell teljesíteni az utolsó részletet.

**15. §** Az intézményvezető a térítési díj és tandíj megállapításának és beszedésének intézményi rendjét és határidejét a hatályos jogszabályok és jelen szabályzat keretei között az intézmény és a helyi sajátosságok figyelembevételével határozza meg és arról tájékoztatják az érintetteket.

## IV. fejezet

## Záró hatályba léptető és átmeneti rendelkezések

**16. §** (1) Ez a szabályzat 2020. október 1-jén lép hatályba.

(2) A térítési díj és tandíj szabályzatot minden évben legkésőbb április 30. napjáig felül kell vizsgálni és a szükséges módosításokat el kell végezni.

(3) A 15. §-ban meghatározott eljárásrendet első ízben jelen szabályzat hatályba lépését követő 45 napon belül határozza meg az intézményvezető.

(4) Hatályát veszti a Szigetszentmiklósi Tankerületi Központ térítési díj és tandíj szabályzatáról szóló 40/2018. (05. 22.) számú szabályzata.

### 1. melléklet a 7/2020. (IX. …..) szabályzathoz

### Szakmai feladatokra jutó folyó kiadások egy tanulóra jutó hányada, térítési díjalap

**I. Általános iskolai oktatásban részt vevő tanulók kiadásainak egy főre jutó hányadának megállapítása**

Tanulói létszám/intézmény (fő)

Működési célú kiadások:

1. Személyi juttatások:

- Törvény szerinti illetmények, munkabérek (Ft/év)

- Megbízási díjak, óradíj (Ft/év)

- Adminisztrációs díj (Ft/év)

2. Munkaadót terhelő járulékok és szociális hozzájárulási adó (Ft/év)

3. Dologi kiadások:

- Üzemeltetési anyagok (Ft/év)

- Oktatáshoz kapcsolódó szolgáltatási kiadások (Ft/év)

- Egyéb szolgáltatások kiadásai (Ft/év)

- Szakmai anyagok (Ft/év)

- Szakmai tevékenységet segítő szolgáltatások (Ft/év)

Dologi kiadások összesen: (Ft/év)

ÖSSZES KIADÁS: 1.+2.+3. (Ft/év)

1 tanulóra jutó kiadás:

**II. Érettségire felkészítő képzésben részt vevő tanulók (9-12. évfolyam) kiadásainak egy főre jutó hányadának megállapítása**

Tanulói létszám/intézmény (fő)

Működési célú kiadások:

1. Személyi juttatások:

- Törvény szerinti illetmények, munkabérek (Ft/év)

- Megbízási díjak, óradíjak (Ft/év)

- Adminisztrációs díj (Ft/év)

2. Munkaadót terhelő járulékok és szociális hozzájárulási adó (Ft/év)

3. Dologi kiadások:

- Üzemeltetési anyagok (Ft/év)

- Oktatáshoz kapcsolódó szolgáltatási kiadások (Ft/év)

- Szakmai anyagok (Ft/év)

Dologi kiadások összesen: (Ft/év)

ÖSSZES KIADÁS: 1.+2.+3. (Ft/év)

1 tanulóra jutó kiadás:

**III. Művészeti oktatásban, képzésben részt vevő tanulók kiadásainak egy főre jutó hányadának megállapítása**

Többcélú intézmény, vagy több művészeti ág oktatása esetén az iskolában tanított művészeti áganként, külön-külön kell maghatározni a szakmai feladat egy tanulóra jutó hányadát. Zeneművészeti ágban a szolfézs előképző foglalkozást heti 2×45 percet meg nem haladó mértékben igénybe vevő tanulók esetén a szakmai feladat egy tanulóra jutó hányadát külön kell meghatározni.

1. Személyi juttatások:

- Törvény szerinti illetmények, munkabérek (Ft/év)

- Megbízási díjak, óradíjak (Ft/év)

2. Munkaadót terhelő járulékok és szociális hozzájárulási adó (Ft/év)

3. Dologi kiadások:

- Üzemeltetési anyagok (Ft/év)

- Oktatáshoz kapcsolódó szolgáltatási kiadások (Ft/év)

- Egyéb szolgáltatások kiadásai (Ft/év)

- Szakmai anyagok (Ft/év)

- Szakmai tevékenységet segítő szolgáltatások (Ft/év)

Dologi kiadások összesen: (Ft/év)

ÖSSZES KIADÁS: 1.+2.+3. (Ft/év)

1 tanulóra jutó kiadás: (Ft/év)